Hulp aan radiostasies ná plunderyGROOTfm 90.5 het intussen ŉ besoek by Alex FM afgelê en R10 000 aan Takalani Nemangawe, die stasiebestuurder geskenk. (Foto: Verskaf) Twee gemeenskapsradiostasies in Gauteng was die afgelope week tydelik van die lug nadat plunderaars hul eiendom beskadig en van hul toerusting gesteel het. Maroela Media het vroeër berig dat die gemeenskapsradiostasie Alex FM se stem verlede week stilgemaak is toe plunderaars verlede Dinsdag in die vroeë oggendure miljoene rande se toerusting by dié bekende plaaslike stasie in Alexandra in Johannesburg gesteel het. Mams Radio 92.9, wat in Mamelodi in die noorde van Pretoria geleë is, het ook onder plundertogte deurgeloop. Die stasie se ateljee is tot so ŉ mate beskadig dat omroepers in ŉ stadium in ander ateljees moet uitsaai. Verskeie gemeenskapsradiostasies en organisasies het sedertdien ŉ hand uitgesteek en hulp aan dié stasies verleen. “Dit is maklik om te sê: ‘Ek gaan nie bou nie, want ek het nie gebreek nie.’ Maar ek en jy het ŉ verantwoordelikheid teenoor ons naaste, maar bo alles teenoor ons hemelse Vader. Die vraag moet wees, nie ‘of’ ek gaan help nie, maar ‘hoe’.” GROOTfm 90.5 se span meen die afgelope week se landwye plundertogte was ŉ herinnering dat lewens en besittings verganklik is. Hulle wens Alex FM en Mams Radio se omroepers en ander personeel sterkte toe met die opbouproses van hul ateljees. Alex FM het GROOTfm 90.5 op Twitter vir hul ondersteuning bedank: A big thank you to the Pretoria based radio station @GrootFM your pledge will go a long way! ❤️❤️❤️ #RebuildAlexFM pic.twitter.com/jcgmWomZem — Alex FM Radio 891 (@AlexFMRadio891) July 16, 2021 Deirdre King, Jacaranda FM se besturende direkteur, het in ŉ brief gesê dit maak nie saak hoe mense op die afgelope week se gebeure reageer nie – daar is steeds ŉ geleentheid om ŉ verskil te maak. “Ons het ŉ enorme geleentheid vir gemeenskapsbou en moet dit gebruik om die verhaal van hoop waarop ons demokrasie gebou is, te herskep,” meen King. Jacaranda FM het in samewerking met ander radiostasies noodsaaklike toerusting en tegniese kundigheid verskaf om seker te maak dat Alex FM en Mams Radio 92.9 so gou moontlik weer op die lug is. “Hierdie gemeenskapsradiostasies is reddingsboeie in hul betrokke gemeenskappe. Deel daarvan om ŉ gemeenskap te herbou is om mededeelsaam te wees,” sê sy. Lees King se volledige brief op Jacaranda FM se webwerf. Intussen berig Good Things Guy dat Primedia Broadcasting en CliffCentral ook tot Alex FM se redding gekom het. Primedia het ingewillig om toerusting te skenk en tegniese en ingenieursvaardighede beskikbaar te stel om die stasie se ateljees te herstel, terwyl CliffCentral van sy ateljees as tydelike uitsaairuimtes vir Alex FM aangebied het. GROOTfm 90.5 oorhandig R40 000 aan Sam Mfaladi van Mams Radio. (Foto: Verskaf) Mams Radio kon op 20 Julie weer sy ontbytprogram uitsaai en gebruik tyd en wyl Boston Media House se ateljees, wat in samewerking met Jacaranda FM en Tuks FM gereël is. Die stasie is dankbaar vir die ondersteuning wat hy tot dusver ontvang het en het die volgende boodskap in ŉ Facebook-plasing geskryf: “Mams Radio wil die publiek bedank vir hul ondersteuning, hartlike boodskappe en ruim donasies. Ons wil ook vir GrootFM, Titans Cricket Club, Thot Box en NCRF dankie sê vir hul ondersteuning.”